आदिवासी साहित्य की विधाओं में ’कविता’ आदिवासी साहित्य की दृष्टि से महत्वपूर्ण विधा रही है। महत्वपूर्ण इस बात में रही है कि आरंभिक और ज्यादातर आदिवासी साहित्य गीत या कविता के माध्यम से हमारे सामने आता है। आदिवासी कवियों में निर्मला पुतुल, वाहरु सोनवणे, हरिराम मीणा, अनुज लुगुन, केशव मेश्राम, महादेव टोप्पो, डॉ. मंजू ज्योत्स्ना, सरिता बड़ाइक, डॉ. रामद्याल मुंडा, दिनानाथ मनोहर, आदि. का नाम विशेष रुप से लिया जाता हैं। ये कवि अपनी कविताओं के माध्यम से अपना भोगा हुआ सत्य और साथ ही अपने समाज की सामाजिक वैयक्तिक जीवन-संघर्ष की समस्याओं को व्यक्त किया है। आदिवासी कविताओं में विभिन्न सामाजिक विद्रोह, नारी का जीवन-संघर्ष, विस्थापन, अस्तित्व की समस्या और शिक्षा जैसी समस्याएँ प्रमुख रुप से देखी जाती हैं। जिसके लिए आदिवासियों को समय समय पर आंदोलन, विद्रोह, क्रांति करनी पड़ी है।